Ο Πρόεδρος Ομπάμα υπέρ των γάμων ομοφυλοφίλων
είναι ο πρώτος εν ενεργεία αμερικανός Πρόεδρος που εκφράζει τέτοια άποψη
Ο αμερικανός Πρόεδρος Μπαράκ Ομπάμα ανέφερε ότι πιστεύει πως θα πρέπει να επιτραπεί ο γάμος σε ομοφυλόφιλα ζευγάρια, εγείροντας έτσι ένα ενδεχομένως διαιρετικό θέμα, ενόψει των προεδρικών εκλογών του Νοεμβρίου. Ο κ. Ομπάμα έκανε το παραπάνω σχόλιο την Τετάρτη σε τηλεοπτική του συνέντευξη στο δίκτυο ABC. Ο αμερικανός Πρόεδρος στο παρελθόν είχε φτάσει πολύ κοντά στο εκφράσει την υποστήριξη του για το συγκεκριμένο θέμα αλλά είχε σταματήσει, λέγοντας ότι οι απόψεις του για το θέμα βρίσκονται σε εξέλιξη. Ο κ. Όμπαμα ανέφερε ότι «Για μένα προσωπικά, είναι σημαντικό να διαβεβαιώσω τους αμερικανούς πολίτες ότι πιστεύω πως ομοφυλόφιλα ζευγάρια θα πρέπει να μπορούν να παντρευτούν». Ο αμερικανός Πρόεδρος είπε επίσης ότι αυτή είναι μια προσωπική άποψη και ότι κατέληξε εκεί μετά από αρκετά χρόνια σκέψης και συζητήσεων με φίλους και συγγενείς. Η Εθνική Ένωση Ομοφυλόφιλων στις ΗΠΑ καλωσόρισε την δήλωση του αμερικανού Προέδρου, λέγοντας ότι ο κ. Ομπάμα έγραψε ιστορία, αφού είναι ο πρώτος εν ενεργεία αμερικανός Πρόεδρος που εξέφρασε την υποστήριξη του στους γάμους ομοφυλόφιλων. Η οργάνωση για τα δικαιώματα των ομοφυλόφιλων Human Rights Campaign ανέφερε ότι «με την υποστήριξη στην ισότητα όλων των γάμων, ο Πρόεδρος Ομπάμα μεταδίδει ένα μήνυμα ελπίδας στη νέα γενιά ομοφυλόφιλων ατόμων». Από την άλλη πλευρά, ο πιθανός υποψήφιος των ρεπουμπλικανών για το προεδρικό χρίσμα του κόμματος, Μιτ Ρόμνεϊ, είπε σε δημοσιογράφους ότι ο ίδιος πιστεύει πως η έννοια του γάμου είναι η σχέση μεταξύ ενός άντρα και μιας γυναίκας. Το σχόλιο του αμερικανού Προέδρου έγινε μια μέρα μετά από ψηφοφορία στην πολιτεία της Βόρειας Καρολίνας από την οποία προέκυψε η έγκριση τροπολογίας του πολιτειακού συντάγματος που ορίζει τον γάμο ως ένωση δύο προσώπων του αντίθετου φύλου. Η ψηφοφορία αυτή αλλάζει άρθρο του συντάγματος της πολιτείας που ανέφερε ότι «ο γάμος μεταξύ ενός άνδρα και μιας γυναίκας είναι η μόνη νόμιμη ένωση που θεωρείται έγκυρη και αναγνωρίσιμη». Την Κυριακή, και ο αμερικανός αντιπρόεδρος είχε αναφέρει σε τηλεοπτική του συνέντευξη ότι δεν έχει κανένα πρόβλημα με τους γάμους ομοφυλόφιλων.